"konke lokhu kwenza isigaba sonke safisa ngamandla ukulizwa leli bilebile. omunye undoda kuthiwa weza phakathi kobusuku. wayaphumputhe, wayaphumputhe ezihlahleni zalo, ngitsho ukuthi alizwe kumbe alibone lona elilodwa. akuzwayo yinduku kamalume esiphundu. lindoda yahle yaba loduma olungapheliyo esiphundu – isibonelo solaka lukamalume lokuqakatheka kwebilebile lakhe. ngemva kokunqondwa kwalendoda ngenduku, ibilebile labalendumela engakaze ibonwe muntu. ukuthi uze ubone ukuqakatheka kwalo, kwasekuthiwa ibilebile elilodwa nje, hatshi isihlahla, lalingabiza inkukhu ezithize. izilinganiso lezi zahamba zazezafika endlebeni kamalumekazi. njengomuntu owayengathi umthambo wemali uyawazi, wasibona sesifikile isikhathi sokukhanda leyo mali. ngasese, waqala ukuthengisa ibilebile likamalume. libiza, hatshi okokudlala! kodwa wayelithengisa nxa umalume ehambele khatshana okwensuku ezithize. ibhizimisi kamalumekazi yaba ngeyeviki kuphela. phela umalume wayewazi amabilebile akhe linye ngalinye, sihlahla ngasihlahla. phezu kwalokho wayesazi ukuthi nxa elibamba, linye ngalinye libunjwe njani, linganani njalo lingumbala bani. wayeyazi indlela ayesikha ngayo yena. wayehle abone nje nxa likhiwe ngomunye umuntu. kwenzakala nje ukuthi ngibekhona ebuza umalumekazi ngebilebile lakhe elalikhiwe. wagagasa ngolaka umalume wathi, ngu… ngu… ngu… ba… ba… bani… othi…thinte… ibi.. bi…lebile… la…la…? umalumekazi akazange alindele ukuthi aqede. wathi lothu wacela enyaweni okomvundla ovuswe yizinja esikhundleni. wayegqoke isigqoko esibomvu. umalume yena wayegqoke ihovorosi eluhlaza lokulithanga. sabukela ukuphazima kokuluhlaza--thanga ngemva kokubomvu, imibala yonke yaze yayatshona eqaqeni elibucwadlana. kwaba yikucina kwami ukumbona umalumekazi. ngangivele ngisiya esikolo ebhodingi ngelanga elilandelayo. engikwaziyo yikuthi ekuphendukeni kwami ngemva kwenyanga ezine, umalume wayesethethe omunye umfazi. kalula kanjalo nje!